**Təsdiq edirəm**

**AMEA İqtisadiyyat İnstitutunun Direktoru  
prof. N.Müzəffərli (İmanov)**

***Bakı, noyabr 2017-ci il***

**AZƏRBAYCAN MİLLİ ELMLƏR AKADEMİYASI  
İQTİSADİYYAT İNSTİTUTU**

**PLAN ELMİ-TƏDQİQAT İŞLƏRİ MÜSABİQƏSİNİN  
QAYDALARI**

***1. Ümumi müddəalar***

1.1. Plan elmi-tədqiqat işlərinin **müsabiqəsi *(bundan sonra –*** *Müsabiqə*) AMEA İqtisadiyyat İnstitutunda *(bundan sonra – İnstitut*) aparılan elmi tədqiqatların keyfiyyətini yüksəltmək və bunun üçün əməkdaşları stimullaşdırmaq məqsədi ilə keçirilir.

1.2. Müsabiqə, hesabat ilinin sonunda həm elmi-tədqiqat şöbələrinin *(bundan sonra – Şöbə*) kollektiv elmi-tədqiqat işləri, həm də əməkdaşların fərdi elmi-tədqiqat işləri üzrə keçirilir.

**1.3. Müsabiqə İnstitut direktorunun** *(bundan sonra – Direktor*) **əmri ilə elan olunur. Əmrdə Müsabiqənin keçirilmə müddətləri, pul mükafatlarının məbləğləri və Müsabiqə komissiyasının *(bundan sonra – Komissiya)* tərkibi (sədri və üzvləri) təsbit edilir. Şöbə müdirləri Komissiyanın üzvü ola bilməzlər.**

1.4. Müsabiqənin qaliblərinə, onların tutduğu yer göstərilməklə, İnstitutun Fəxri Diplomu və pul mükafatı verilir. Mükafatın məbləği İnstitutun cari maliyyə imkanları nəzərə alınmaqla müəyyənləşdirilir.

1.5. Müsabiqənin nəticələrinə görə birinci yer tutan Şöbəyə Birinci mükafat, ikinci və üçüncü yerləri tutan Şöbələrə İkinci mükafat, dördüncü, beşinci və altıncı yerləri tutan Şöbələrə Üçüncü mükafat verilir. Analoji olaraq, Müsabiqənin nəticələrinə görə birinci yer tutan əməkdaşa Birinci mükafat, ikinci və üçüncü yerləri tutan əməkdaşlara İkinci mükafat, dördüncü, beşinci və altıncı yerləri tutan əməkdaşlara Üçüncü mükafat verilir.

**1.6**. Komissiyanın qərarına əsasən, hər hansı bir yer boş saxlanıla bilər.

1.7. Müsabiqənin nəticələri Direktorun əmri ilə təsdiq edildikdən sonra İnstitutun İnternet saytında və Elanlar lövhəsində yerləşdirilir.

***2. Şöbə hesabatları üzrə Müsabiqənin şərtləri***

**2.1.** Hesabatlar, Müsabiqənin keçirilməsi haqqında əmrdə göstərilən müddətdə bu Qaydaların 5-ci maddəsi ilə müəyyən edilmiş formada Komissiyaya tədqim olunur.

2.2. **Komissiya Şöbə hesabatlarının qiymətləndirilməsi üçün ekspertlər təyin edir,** 2 (iki) gün ərzində hesabatları kodlaşdırır və həmin ekspertlərə təqdim edir. Ekspertlərin adları açıqlanmır.

2.3. Ekspertlər hesabat təqdim olunduğu gündən sonrakı 20 (iyirmi) təqvim günü ərzində bu Qaydaların 4-cü maddəsində göstərilmiş meyarlar və cədvəl üzrə hesabatları qiymətləndirir və Komissiyaya qaytarır.

2.4. Komissiya 3 gün ərzində qiymətləndirmə cədvəllərində göstərilmiş ballar əsasında hesabatların reytinqini hazırlayır və Direktora təqdim edir. Hesabatların və qiymətləndirmə cədvəllərinin vaxtında təqdim edilməsinə Komissiyanın sədri cavabdehdir. Qiymətləndirmə mübahisə doğurduqda (bu barədə şikayət daxil olduqda) Komissiya təkrar qiymətləndirmə aparır və onun qərarı son qərar sayılır.

2.5. Eyni yekun balı toplamış hesabatların müqayisəsi zamanı elmi meyarlar üzrə daha yüksək bal toplamış hesabatlara üstünlük verilir.

2.6. Pul mükafatları şöbə müdiri və əməkdaşları arasında – Şöbədə işləyənlərin sayı da nəzərə alınmaqla – Direktorun əmri əsasında bölünür.

***3. Fərdi hesabatlar üzrə Müsabiqənin şərtləri***

3.1. Şöbə müdiri fərdi hesabatları bu Qaydaların 4-cü maddəsində göstərilmiş meyarlar və cədvəl üzrə qiymətləndirir və Komissiyaya təqdim edir.

3.2. Komissiya 3 gün ərzində qiymətləndirmə cədvəllərində göstərilmiş ballar əsasında hesabatların reytinqini hazırlayır və Direktora təqdim edir.

3.3. Eyni yekun balı toplamış hesabatların müqayisəsi zamanı elmi meyarlar üzrə daha yüksək bal toplamış hesabatlara üstünlük verilir.

***4. Hesabatların qiymətləndirilməsi***

4.1.Hesabatlar, 4.2 bəndində verilmiş cədvəl üzrə qiymətləndirilir. Elmi meyarlar üzrə qiymətləndirmə 5 ballıq, texniki meyarlar üzrə qiymətləndirmə isə 3 ballıq şkala ilə aparılır. Ayrı-ayrı meyarlara verilən çəki fərqlidir.

4.2. Qiymətləndirmə cədvəli

|  |  |  |  |  |  |  |
| --- | --- | --- | --- | --- | --- | --- |
| Sıra | **Elmi meyarlar** | **Ballar** | | | | |
| 1. | Problemin qoyuluşu (1-5 bal) | 1 | 2 | 3 | 4 | 5 |
| 2. | Metodologiya və tədqiqat üsulları (3-7 bal) | 3 | 4 | 5 | 6 | 7 |
| 3. | Beynəlxalq təcrübənin öyrənilməsi səviyyəsi (2-6 bal) | 2 | 3 | 4 | 5 | 6 |
| 4. | Nəticələrin əsaslandırılması və yeniliyi (5-9 bal) | 5 | 6 | 7 | 8 | 9 |
| 5. | Nəticələrin praktik əhəmiyyəti (4-8 bal) | 4 | 5 | 6 | 7 | 8 |
|  | ***Cəmi*** |  |  |  |  |  |
|  | **Texniki meyarlar** |  | | | | |
| 6. | Tədqiqatın tərtibatı və elmi dili (1-3 bal) | 1 | 2 | 3 |  | |
| 7. | Statistik mənbələrin etibarlılığı (1-3 bal) | 1 | 2 | 3 |
|  | ***Cəmi*** |  |  |  |

***5. Formal tələblər***

5.1. Hesabatlar aşağıdakı formal tələblərə cavab verməlidir:

5.1.1. Şöbə hesabatları üçün:

- şrift – Times New Roman;

- hərf ölçüsü – 12;

- sətirarası məsafə – 1,5;

- minimal həcm – 1,5 çap vərəqi, maksimal həcm – 2,5 çap vərəqi.

5.1.2. Fərdi hesabatlar üçün:

- şrift – Times New Roman;

- hərf ölçüsü – 12;

- sətirarası məsafə – 1,5;

- minimal həcm – 1,0 çap vərəqi, maksimal həcm – 1,5 çap vərəqi.

5.2. Hesabatların titul vərəqində İnstitutun ümumi tədqiqat istiqamətinin, problemin və mövzunun adları, 2-ci səhifədə tədqiqatın strukturu (mündəricat) verilir. Problemin qoyuluşu (giriş) və tətbiq edilən araşdırma üsulları (metodologiya) ayrıca şərh edilir.

5.3. Formal tələblərə cavab verməyən hesabatlar ekspertizaya buraxılmır.

***6. Yekun müddəa***

Bu Qaydalar Direktor tərəfindən təsdiq edildiyi vaxtdan qüvvəyə minir.